烏沙夾阻風
作者：黎廷瑞
朝代：宋

paragraphs: 黄沙滿江日色薄，北風吹天雲欲落。
魚龍賈勇氣凌人，八月海風無此惡。
書生性命可輕試，拏舟早傍沙灣泊。
嵯峨萬里下水船，搥鼓張帆無奈樂。
篙師瘦坐攢兩眉，羨彼何速嗟我遲。
玄冥行權故應爾，速何足喜遲何悲。
一年三百六十日，須有一日順風時。
乘流遇坎姑聽之，濤山雪屋方堪詩。